Flere tilfælde af sprængte vandrør får Blokhus Vand til at komme med opfordring til sommerhusejere.

Det kan blive en dyr vandregning og gøre betydelig skade på sommerhuset, hvis vandet før lov til at fosse ud fra sprængte vandrør. Og det gør det desværre flere steder for tiden. I år har Blokhus Vand allerede i omkring 20 tilfælde været ude at lukke for vandet ved sommerhusejere, hvor over 100 liter vand fossede ud i timen, faktisk var der et sted, hvor der rendte helt på til 600 liter i timen. Ifølge formand for Blokhus Vand, Mogens Sparre, er det en tilbagevendende føljeton, der sker hvert år. Men han forklarer, at det især er blevet et problem, fordi nye sommerhuse er blevet meget bedre og varmere, så folk tænker, de ikke behøver at slukke for vandet, når de tager fra sommerhuset. - Jeg har lige ringet til en her til morgen, hvor der løb 500 liter vand ud i timen. Det burde være et forsikringskrav, at man slukker for vandet, siger Mogens Sparre. Vandværket har elektroniske målere på alle huse, og der læses vand af hver time. Hvis måleren ikke har stået stille mindst en time i et døgn, så går en alarm hos Blokhus Vand. - Hvis vi ikke får fat i forbrugeren, så kører vi ud og slukker for vandet. Vi er opmærksomme, men ejerne skal også selv være det, siger Mogens Sparre. Sluk for vandet! Når vandet begynder at fosse ud, er det, fordi der har været frost, som sprænger rørene eller blandingsbatteriet. Når det så bliver tøvejr igen, begynder vandet at løbe. - Det gode råd er altid at slukke vandet, selvom man har varme på. Hvis man har lukket brønden, løber der i værste fald 10-15 liter ud, som stod i rørene, siger Mogens Sparre. Han fortæller, at der før de elektroniske målere var folk, der fik vandregninger på op mod 20.000 ved et sprængt vandrør. Sådan er det heldigvis ikke mere. Hvis man ikke allerede har slukket vandet, opfordrer de sommehusejere til at tilse sine huse i weekenden. Blokhus Vand dækker området i og omkring Blokhus, men Mogens Sparre ved, at dette også gøre sig gældende i andre sommerhusområder. Så rådet er klart: - Sluk vandet i dit sommerhus!